CELEX: 
Language: sk
Date: 2021-06-10 00:00:00
Title: VYKONÁVACIE NARIADENIE KOMISIE (EÚ) …/... ktorým sa stanovuje osobitný postup identifikácie ťažkých úžitkových vozidiel, ktoré sú osvedčené ako profesionálne vozidlá, ale nie sú ako také zaevidované, a uplatnenia korekcií na ročné priemerné špecifické emisie CO₂ výrobcu s cieľom zohľadniť tieto vozidlá

VYKONÁVACIE NARIADENIE KOMISIE (EÚ) …/...
            
            
               z 10. 6. 2021,
            
            
               ktorým sa stanovuje osobitný postup identifikácie ťažkých úžitkových vozidiel, ktoré sú osvedčené ako profesionálne vozidlá, ale nie sú ako také zaevidované, a uplatnenia korekcií na ročné priemerné špecifické emisie CO₂ výrobcu s cieľom zohľadniť tieto vozidlá
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/1242 z 20. júna 2019, ktorým sa stanovujú emisné normy CO₂ pre nové ťažké úžitkové vozidlá a menia nariadenia Európskeho parlamentu a Rady (ES) č. 595/2009 a (EÚ) 2018/956 a smernica Rady 96/53/ES
                  1
               , a najmä na jeho článok 2 ods. 3,
            
            
            
               keďže:
            
            
               (1)S cieľom identifikovať ťažké úžitkové vozidlá, ktoré sú osvedčené ako profesionálne vozidlá, ale nie sú ako také zaevidované, je vhodné použiť údaje nahlásené výrobcami a členskými štátmi v súlade s nariadením (EÚ) 2018/956.
            
            
               (2)S cieľom vyriešiť nezrovnalosti v údajoch nahlásených v súvislosti s osvedčovaním a evidenciou v súlade s nariadením (EÚ) 2018/956 by členské štáty a výrobcovia mali mať možnosť vyjadriť sa k informáciám a v prípade potreby nahlásiť nové informácie v záujme opravy už nahlásených informácií.
            
            
               (3)Korekcie ročných priemerných špecifických emisií CO₂ výrobcov na zohľadnenie ťažkých úžitkových vozidiel, ktoré sú osvedčené ako profesionálne vozidlá, ale nie sú ako také zaevidované, by mali byť primerané a odrádzajúce s cieľom stimulovať správne a dôsledné spracúvanie údajov a zabrániť nesprávnemu priradeniu emisií CO₂ z takýchto vozidiel – či už úmyselne alebo z nedbanlivosti. 
            
            
               (4)Ak by sa Komisia domnievala, že vozidlo malo byť zaevidované ako profesionálne vozidlo, mala by náležite opraviť údaje nahlásené členskými štátmi a považovať vozidlo na účely článku 2 ods. 3 nariadenia (EÚ) 2019/1242 za profesionálne.
            
            
               (5)Pri výpočte priemerných špecifických emisií CO₂ výrobcu sa preto nesprávne priradené ťažké úžitkové vozidlá zohľadňujú s emisiami CO₂ určenými na základe profesionálnych profilov využitia, ktoré sú vyššie než emisie CO₂ stanovené na základe prepravných profilov využitia, a teda menej priaznivé pre výrobcu, než keby bolo vozidlo od začiatku správne osvedčené ako prepravné vozidlo.
            
            
               (6)Opatrenia stanovené v tomto nariadení sú v súlade so stanoviskom Výboru pre zmenu klímy,
            
            
               PRIJALA TOTO NARIADENIE:
            
            
               Článok 1 
               Identifikácia ťažkých úžitkových vozidiel, ktoré sú osvedčené ako profesionálne vozidlá, ale nie sú ako také zaevidované
            
            
               1.Komisia vypracuje zoznam ťažkých úžitkových vozidiel, ktoré boli v zmysle článku 2 ods. 3 nariadenia (EÚ) 2019/1242 osvedčené ako profesionálne vozidlá na základe údajov nahlásených výrobcom v súlade s článkom 5 nariadenia (EÚ) 2018/956, ale ktoré neboli evidované ako profesionálne vozidlá na základe údajov nahlásených členskými štátmi v súlade s článkom 4 nariadenia (EÚ) 2018/956.
            
            
               2.Komisia poskytne príslušným orgánom uvedeným v článku 4 ods. 2 nariadenia (EÚ) 2018/956 a kontaktným miestam určeným výrobcom podľa článku 5 ods. 2 nariadenia (EÚ) 2018/956 relevantné časti zoznamu uvedeného v odseku 1.
            
         
         
            
               3.Príslušné orgány a výrobcovia môžu Komisii do jedného mesiaca od doručenia zoznamu podľa odseku 2 poskytnúť vysvetlenia k správnosti údajov nahlásených podľa článkov 4 a 5 nariadenia (EÚ) 2018/956.
            
            
               4.Po doručení vysvetlení alebo po uplynutí jedného mesiaca v zmysle odseku 3 Komisia prehodnotí zoznam ťažkých úžitkových vozidiel uvedený v odseku 1 v kontexte vysvetlení poskytnutých podľa odseku 3, argumentov dotknutých strán a prípadne ďalších prešetrovaní.
            
            
               5.Ak Komisia na základe výsledku prehodnotenia podľa odseku 4 dospeje k záveru, že ťažké úžitkové vozidlá identifikované podľa odseku 1 boli správne zaevidované ako vozidlá iné než profesionálne, uplatní korekcie ročných priemerných špecifických emisií CO₂ výrobcu v súlade s článkom 2 na zohľadnenie týchto vozidiel. 
            
            
               6.Komisia môže na základe technických vlastností dotknutých vozidiel nahradiť pôvodne nahlásené osvedčenie profesionálneho vozidla osvedčením toho istého ťažkého úžitkového vozidla, ktoré prepočíta výrobca podľa jeho technických vlastností, v skupine vozidiel 4, 5, 9 alebo 10 tabuľky 1 prílohy I k nariadeniu (EÚ) 2017/2400. V takom prípade Komisia neuplatní korekcie ročných priemerných špecifických emisií CO₂ výrobcu v súlade s článkom 2 s cieľom zohľadniť tieto vozidlá, ale vozidlá sa zahrnú do určovania špecifických emisií CO₂ výrobcu podľa ustanovení nariadenia (EÚ) 2019/1242, najmä ak výrobca prijal opatrenia, ktoré sa dali odôvodnene očakávať na základe informácií dostupných v čase vyhlásenia na podporu správneho vyhlásenia vozidla za profesionálne.
            
            
               7.Ak Komisia na základe výsledku prehodnotenia podľa odseku 4 dospeje k záveru, že ťažké úžitkové vozidlá identifikované podľa odseku 1 mali byť zaevidované ako profesionálne vozidlá, opraví údaje oznámené členskými štátmi v súlade s článkom 4 nariadenia (EÚ) 2018/956 a o tejto korekcii informuje členský štát, v ktorom boli tieto ťažké úžitkové vozidlá zaevidované.
            
            
            
               Článok 2 
               Uplatnenie korekcií na priemerné špecifické emisie CO₂  
            
            
               Ak niektoré ťažké úžitkové vozidlá zodpovedajú ustanoveniam článku 1 ods. 5, ročné priemerné špecifické emisie CO₂ výrobcu sa opravia takto:
            
            
               (avgCO2sg)corr = (Vsg x avgCO2sg + ∑v CO2Vv) / (Vsg + Vocsg), 
            
            
            
               kde:
            
            
               avgCO2sg sú priemerné špecifické emisie CO₂ daného výrobcu vymedzené v bode 2.2 prílohy I k nariadeniu (EÚ) 2019/1242,
            
            
               Vsg je počet nových ťažkých úžitkových vozidiel výrobcu v podskupine vozidiel sg, s výnimkou profesionálnych vozidiel, v súlade s článkom 4 písm. a) nariadenia (EÚ) 2019/1242, 
            
            
                ∑v je súčet hodnôt za všetky ťažké úžitkové vozidlá výrobcu v podskupine vozidiel sg v súlade s ustanoveniami článku 1 ods. 5,
            
            
               CO2Vv je priemer emisií CO₂ profesionálneho vozidla v v g/tkm pri všetkých rôznych kombináciách profilov využitia, podmienok zaťaženia a druhov paliva, nahlásených v súlade s nariadením (EÚ) 2018/956,
            
            
               Vocsg je počet ťažkých úžitkových vozidiel výrobcu v podskupine vozidiel sg v súlade s článkom 1 ods. 5.
            
            
               Opravené priemerné špecifické emisie CO₂ výrobcu (avgCO2sg)corr nahrádzajú priemerné špecifické emisie CO₂ výrobcu avgCO2sg na účely nariadenia (EÚ) 2019/1242.
            
            
               Článok 3 
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
         
         
            
               V Bruseli 10. 6. 2021
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 198, 25.7.2019, s. 202.